Dennis Flydtkjær (DF), 2013-06-11:
Det her lovforslag omhandler jo den del, man kalder vækstpakke 1, som Dansk Folkeparti er med i, og det er vi rigtig glade for, for den indeholder en række gode initiativer, bl.a. initiativer, som skal mindske grænsehandelen.
Og det er jo en mærkesag for Dansk Folkeparti, så det er vi rigtig glade for at der bliver gjort noget ved.
Et af initiativerne er jo bl.a., at man helt afskaffer afgiften på sodavand.
Og det er jo rigtig positivt, for den afgift findes heller ikke i vores nabolande som Tyskland og Sverige.
Derfor mindsker man også den konkurrenceforskel, der er.
En anden del af lovforslaget er, at man sænker ølafgiften, den reduceres med 15 pct.
Det giver også mindre grænsehandel, og det er ganske positivt.
Det er specielt godt i forbindelse med begge afgiftslempelserne – og den ene er en afskaffelse – at vi nu får hevet nogle arbejdspladser tilbage til Danmark, specielt til detailleddet.
For det giver næsten sig selv, at når man har høje afgifter, flytter handelen til udlandet.
Når man sænker dem, kommer der omvendt mere handel med varer i Danmark og derfor også flere ansatte.
Specielt i forbindelse med de her to afgifter er det jo det, man kalder magnetvarer, der får folk til at køre til grænsen og handle.
Når de så er dernede, handler de også en masse andre ting med hjem, så jeg har en forventning om, at ud over at vi selvfølgelig ser en reduktion i grænsehandel med øl og sodavand, vil det også give en reduktion i grænsehandel med andre varer.
Jeg vil sige, at selv om det her er en god reduktion af afgiften på øl, kunne vi i Dansk Folkeparti godt tænke os, at den kom længere ned.
Det vil trods alt være et godt mål, at den i hvert fald som et minimum kom derned.
Så har jeg en ting til udvalgsarbejdet, som jeg lige vil nævne kort.
Det er, at jeg synes, at vi skal have kigget på, om der ikke skulle laves en godtgørelsesordning i forbindelse med, at afgifterne falder ved årsskiftet.
Det er jo traditionelt normal kutyme herinde, at man laver en godtgørelsesordning, så folk ikke bliver ramt af, at de måske har nogle varelagre, der er afgiftsbelagte, når afgifterne bliver sænket.
Så det er i hvert fald noget, jeg synes vi skal kigge på i udvalgsarbejdet.
Der er en anden del af lovforslaget, som drejer sig om afskaffelse af den vægtbaserede emballageafgift, og som vi også synes er et positivt tiltag i Dansk Folkeparti, for det giver en mindre administrativ byrde, og det lemper produktionsomkostningerne for virksomhederne.
Så er der et forslag om et øget momsfradrag for hotelovernatninger, som stiger fra 50 pct. til 75 pct.
Det har vi tidligere fremsat beslutningsforslag om i Folketinget, så det er bestemt også en god DF-sag og noget, vi støtter fuldt ud.
Det vil også forbedre hotellernes og konferencecentrenes mulighed for at tiltrække danske og udenlandske kunder.
Og det er supergodt.
Vi havde sådan set gerne set, at man fik hævet den til 100 pct.
For ud over at det giver en konkurrencefordel, mindsker det også en administrativ byrde.
Nu er jeg jo fra Herning, så jeg kan ikke lade være med at bemærke, at det også er godt for en messeby som Herning, at man laver sådan et tiltag, men det er nu heldigvis ikke kun derfor, vi støtter det.
Den sidste del drejer sig om forhøjelsen af reparationsgrænsen for totalskadede køretøjer fra 65 pct. til 75 pct.
Det er godt nok en midlertidig ordning, som kun gælder for 2014 og 2015, men det er altså et tiltag, som i hvert fald vil skabe en god beskæftigelseseffekt i de 2 år, så derfor støtter vi selvfølgelig også det i Dansk Folkeparti.
Sammenlagt er der som sagt kun positive tiltag i forslaget, så derfor kan vi støtte hele lovforslaget.